Rådets resolution

af 2. december 2002

om Fællesskabets strategi for forbrugerpolitikken 2002-2006

(2003/C 11/01)

RÅDET FOR DEN EUROPÆISKE UNION,

SOM ERINDRER OM FØLGENDE:

1. Fællesskabets forbrugerpolitik skal for at sikre et højt forbrugerbeskyttelsesniveau og fremme forbrugernes interesser bidrage til at beskytte forbrugernes sundhed, sikkerhed og økonomiske interesser samt fremme deres ret til information, oplysninger og til at organisere sig for at sikre deres interesser.

2. Betingelsen for en sammenhængende fællesskabsstrategi for forbrugerpolitikken er, at forbrugernes interesser integreres i fastlæggelsen og gennemførelsen af Fællesskabets andre politikområder med henblik på at styrke forbrugernes tillid samt væksten og velfærdet inden for Fællesskabet. Integrationen af forbrugernes interesser i andre politikker er et fælles anliggende for alle EU's institutioner og medlemsstater.

3. Sammen med erhvervslivet spiller forbrugerne en nøglerolle i det indre marked. Et velfungerende indre marked, der fremmer forbrugernes tillid til grænseoverskridende transaktioner, vil få en positiv indflydelse på konkurrencen til fordel for forbrugerne.

4. En målrettet forbrugerpolitik på et solidt videnskabeligt grundlag skal sikre, at de politiske initiativer svarer til forbrugernes behov og den generelle markedsudvikling, og tilstræbe en balance mellem disse interesser og erhvervslivets interesser. En resultatorienteret forbrugerpolitik indebærer en udbygning af samarbejdet mellem Kommissionen og medlemsstaterne om den strategiske og analytiske tilgang til forbrugerpolitikken.

5. Fællesskabslovgivningen skal sikre et højt forbrugerbeskyttelsesniveau. For at øge fordelene ved det indre marked og for at styrke sikker handel på tværs af grænserne er det ud over fællesskabslovgivning nødvendigt, at erhvervslivet og i mulig udstrækning forbrugerne sammen bidrager til at sikre tilliden til produkter og tjenesteydelser. Med henblik på at opfylde dette mål bør organisationerne tilskyndes til at indgå i en dialog og træffe passende foranstaltninger for at opnå den nødvendige balance mellem hensynet til forbrugernes interesser og erhvervslivet. Forbrugernes og erhvervslivets ansvar kan styrkes gennem en bedre anvendelse af andre reguleringsformer, f.eks. samregulering og selvregulering, når det er hensigtsmæssigt.

6. Udvidelsen af EU vil få en betydelig indvirkning på det indre markeds funktion, også inden for forbrugerpolitikken. Forbrugerne, deres repræsentanter og de nationale myndigheder fra kandidatlandene bør bistås i deres tiltrædelsesforberedelser,

I. UDTRYKKER TILFREDSHED MED Kommissionens strategi for forbrugerpolitikken 2002-2006(1), de deri fastlagte mål

- Mål 1: et højt fælles forbrugerbeskyttelsesniveau

- Mål 2: effektiv håndhævelse af forbrugerbeskyttelsesregler

- Mål 3: forbrugerorganisationernes egentlige deltagelse i fællesskabspolitikkerne, og de deri foreslåede opfølgende aktioner.

II. OPFORDRER KOMMISSIONEN TIL at gennemføre strategien ud fra disse tre målsætninger med særlig vægt på følgende områder:

1. også at prioritere et højt forbrugerbeskyttelsesniveau inden for andre fællesskabspolitikker og -aktiviteter;

2. at tage hensyn til forbrugernes interesse i tjenesteydelser af almindelig interesse; i denne forbindelse at notere sig sin meddelelse af 18. juni 2002 om horisontal evaluering af tjenesteydelser af almindelig økonomisk interesse(2) i overensstemmelse med de relevante konklusioner fra Det Europæiske Råd;

3. i sit arbejde at prioritere udviklingen af retningslinjer og passende standarder inden for rammerne af direktivet om produktsikkerhed i almindelighed, at fremlægge en vurdering af mulighederne for at behandle sikkerhed i forbindelse med tjenesteydelser og at udarbejde sektorbestemt fællesskabslovgivning om sikkerhedsaspekter, som f.eks. ny lovgivning om kemikalier;

4. som led i sin opfølgning af grønbogen om EU's forbrugerbeskyttelse at tage initiativer til mulige aktioner, under hensyntagen til resultaterne af høringsprocessen;

5. at fortsætte gennemgangen af den eksisterende fællesskabsforbrugerlovgivning og sin rapportering om gennemførelsen af eksisterende direktiver;

6. at fremsætte passende forslag med henblik på at gennemføre det indre marked for finansielle tjenesteydelser;

7. i tråd med handlingsplanen eEurope 2005:

- at fortsætte arbejdet med initiativer, der tager sigte på at fremme sikkerhed, god praksis og alle brugeres bevidsthed om sikkerhedsrisici og aflægge rapport om de fremskridt, der er gjort, ved udgangen af 2003, og

- at fortsætte arbejdet og tage initiativer til aktioner med henblik på at øge forbrugernes tillid til grænseoverskridende transaktioner, herunder elektronisk betaling i det indre marked;

8. at forelægge resultaterne af arbejdet med opfølgningen af meddelelsen om europæisk aftaleret(3);

9. at fremme forbrugernes interesser i de internationale bilaterale og multilaterale handelsforbindelser.

III. OPFORDRER KOMMISSIONEN OG MEDLEMSSTATERNE TIL:

10. at undersøge de nuværende håndhævelsesordninger i medlemsstaterne og på baggrund af resultaterne heraf at undersøge mulighederne for at styrke samarbejdet om håndhævelse mellem de håndhævende myndigheder og Kommissionen inden for de områder, som strategien omfatter. Det noterer sig med tilfredshed, at Kommissionen agter at forelægge et forslag, der tager sigte på at styrke medlemsstaternes samarbejde om forbrugerbeskyttelse;

11. uden herved at indskrænke forbrugernes adgang til retlig prøvelse at fremme og støtte alternative tvistbilæggelsesordninger med henblik på at gøre det lettere for forbrugerne at bilægge tvister på tværs af grænserne, herunder styrke det europæiske udenretslige netværk, i lyset af den rapport, som Kommissionen vil fremlægge i 2003;

12. at fortsætte drøftelserne om og undersøge mulighederne for at udarbejde en fælles tilgang til og mål for forbrugerstatistik og andre oplysninger, der kan udgøre det videnskabelige grundlag for en strategisk og målrettet tilgang til forbrugerpolitik og andre politikområder til fordel for politikudformningen i hele Fællesskabet;

13. at sikre, at forslaget til en kommende retsakt om Fællesskabets aktiviteter til fordel for forbrugerne afspejler og støtter de mål, der er indeholdt i Kommissionens strategi;

14. at bistå repræsentative forbrugerorganisationer, så de uafhængigt kan fremme forbrugernes interesser på fællesskabsplan og nationalt plan og gøre det muligt for dem at øve indflydelse, for eksempel indgå i en afbalanceret dialog med erhvervslivet og deltage i udarbejdelse af fællesskabspolitikker. Udvikling af kapacitetsopbyggende projekter med henblik på at styrke forbrugerorganisationerne, hvor dette er hensigtsmæssigt, og af uddannelsesværktøjer med særligt sigte på grænseoverskridende transaktioner vil være afgørende med henblik herpå;

15. blandt andre værktøjer at tilskynde til udbygning af dialogen mellem forbrugerorganisationerne og erhvervslivet, så de bl.a. bliver i stand til at deltage i udarbejdelsen af andre reguleringsformer, navnlig selvregulering og samregulering;

16. at sikre, at forbrugernes interesser bliver varetaget i standardiseringsarbejdet på relevante områder på både europæisk og nationalt plan. Forbrugernes indflydelse i det internationale standardiseringsarbejde bør også fremmes, navnlig gennem de nationale standardiseringsorganer, når dette er hensigtsmæssigt;

17. generelt at høre forbrugerorganisationerne i forbindelse med udarbejdelse af lovgivning og politikker på alle relevante politikområder.

IV. OPFORDRER MEDLEMSSTATERNE TIL at sikre, at der også tages hensyn til målsætningerne i strategien for forbrugerbeskyttelse i de nationale politikker, hvor dette er relevant.

V. OPFORDRER Kommissionen til med 18 måneders mellemrum at forelægge Rådet en revision af strategien for forbrugerpolitikken 2002-2006, der bygger på en konstant overvågning af det kortfristede rullende handlingsprogram, herunder vurdering og evaluering af virkningen af Fællesskabets og de nationale aktiviteter til støtte for målsætningerne i strategien.

(1) Dok. 8907/02.

(2) Dok. 10387/02.

(3) Dok. 10996/01.